
REFERAT DE APROBARE A PROIECTULUI DE HOTĂRÂRE
Proiect de hotărâre privind aprobarea încheierii Protocolului de colaborare între  MUNICIPIUL TIMIȘOARA şi DIRECȚIA GENERALĂ A POLIȚIEI LOCALE TIMIȘOARA privind aplicarea Planului de acțiune comună privind calitatea aerului și gestionarea deșeurilor abandonate în Municipiul Timișoara
Motivul emiterii proiectului de hotărâre


În conformitate cu prevederile art.6, alin.1 din OUG nr.195/2005 privind protecția mediului, cu modificările și completările ulterioare, protecția mediului constituie obligația și responsabilitatea autorităților administrației publice locale.


În conformitate cu prevederile art.22, alin.3 și 4 din OUG nr.92/2021 privind regimul deșeurilor, cu modificările și completările ulterioare, în cazul deşeurilor abandonate şi în cazul în care producătorul/deţinătorul de deşeuri este necunoscut, inclusiv în cazul în care proprietarul terenului pe care sunt abandonate deşeurile nu este cunoscut, cheltuielile legate de curăţarea şi refacerea mediului, precum şi cele de transport, valorificare, recuperare/reciclare, eliminare sunt suportate de către unitatea administrativ-teritorială. După identificarea producătorului/deţinătorului de deşeuri, acesta este obligat să suporte atât cheltuielile prevăzute la alin. (3), efectuate de unitatea administrativ- teritorială, cât şi pe cele legate de acţiunile întreprinse pentru identificare.


În conformitate cu prevederile art.60, alin.1, pct.A, lit.l și alin.(2) din actul normativ menționat mai sus, autorităţile administraţiei publice locale au obligația de a acționa pentru refacerea și protecția mediului și aprobă prin hotărâri ale consiliului local, măsurile necesare pentru interzicerea abandonării, aruncării necontrolate a deşeurilor sau gestionării neconforme cu ierarhia deşeurilor.

În municipiul Timișoara au fost identificate numeroase locații cu abandon de deșeuri de către consilierii Serviciului Protecția Mediului, Managementul Deșeurilor și Salubrizare din cadrul Primăriei Municipiului Timișoara. Ulterior, aceste locații au fost igienizate de operatorul S.C. RETIM ECOLOGIC SERVICE S.A.

O parte din deșeurile abandonate, la periferia municipiului, provin din construcții, demolări și activități de reamenajare și reabilitare a imobilelor/locuințelor, fiind transportate de către persoane care nu respectă prevederile legale în vigoare privind gestionarea deșeurilor.

Aceste fapte care constituie contravenții, aduc prejudicii atât de imagine administrației locale a municipiului Timișoara, cât și sănătății populației și mediului înconjurător prin pericolul izbucnirii unor focare de infecție.

O altă problemă cu care se confruntă administrația publică a municipiului Timișoara, o constituie organizările de șantier, care nu respectă în totalitate prevederile legale referitoare la  organizarea propriu-zisă a șantierului cât și în privința gestionării deșeurilor.

Având în vedere că Direcția Generală a Poliției Locale Timișoara are competențe în aplicarea de sancțiuni contravenționale și confiscarea mijloacelor de transport mijloacelor de transport care au fost folosite la săvârșirea unei contravenții, Serviciul Protecția Mediului, Managementul Deșeurilor și Salubrizare salubrizează locațiile de pe domeniul public  al municipiului Timișoara, pe care au fost abandonate deșeuri, prin operatorul SC RETIM ECOLOGIC SERVICE SA, iar prezentul protocol de colaborare interinstituțională are ca obiectiv aplicarea Planului de acțiune comună privind calitatea aerului și gestionarea deșeurilor abandonate pe raza municipiului Timișoara.


Schimbări preconizate și rezultate așteptate

Stoparea/reducerea fenomenului de abandon a deșeurilor de orice fel, pe domeniul public al municipiului Timișoara, îmbunătățirea calității aerului, protecția sănătății populației, conservarea și protecția mediului înconjurător, îmbunătățirea condițiilor de viață ale populației.
Concluzii

Urmare a celor prezentate mai sus, considerăm oportună aprobarea încheierii Protocolului de colaborare între  MUNICIPIUL TIMIȘOARA şi DIRECȚIA GENERALĂ A POLIȚIEI LOCALE TIMIȘOARA privind aplicarea Planului de acțiune comună privind calitatea aerului și gestionarea deșeurilor abandonate în Municipiul Timișoara

